31983L0190
L 109/13
JURNALUL OFÍCIAL AL UNIUNII EUROPENE
DIRECTIVA COMISIEI
din 28 martie 1983
de adaptare la progresul tehnic a Directivei 78/764/CEE a Consiliului de apropiere a legislațiilor statelor membre cu privire la scaunul pentru conducătorul de tractoare agricole sau forestiere pe roți
(83/190/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 74/150/CEE a Consiliului din 4 martie 1974 de apropiere a legislațiilor statelor membre cu privire la omologarea tractoarelor agricole sau forestiere pe roți (1), astfel cum a fost modificată ultima dată prin Directiva 79/694/CEE (2) și de Actul de aderare a Greciei, în special articolul 11,
având în vedere Directiva 78/764/CEE a Consiliului din 25 iulie 1978 de apropiere a legislațiilor statelor membre cu privire la scaunul pentru conducătorul de tractoare agricole sau forestiere pe roți (3),
întrucât experiența dobândită și stadiul tehnologic actual fac posibilă în prezent completarea anumitor cerințe și punerea lor de acord cu condițiile efective de încercare; întrucât s-a dovedit necesară modificarea textelor unor puncte din versiunile din anumite limbi pentru a se asigura alinierea cu versiunile în alte limbi;
întrucât acest prim set de modificări poate fi urmat de altele privind, inițial, o procedură de verificare a scaunului pentru conducător la tractoarele cu o masă de peste 5 tone, în special examinări pe standul de încercare și, ulterior, de îndată ce condițiile tehnice o permit, înlocuirea încercărilor pe pistă cu verificări pe standul de încercare și, eventual, înlocuirea personalului de verificare cu dispozitive mecanice (de exemplu, manechine);
întrucât măsurile prevăzute de prezenta directivă sunt conforme cu avizul Comitetului pentru adaptare la progresul tehnic a directivelor cu privire la eliminarea obstacolelor tehnice în realizarea comerțului în sectorul tractoarelor agricole și forestiere,
ADOPTĂ PREZENTA DIRECTIVĂ:
Articolul 1
Anexele I, II și IV la Directiva 78/764/CEE se modifică în conformitate cu anexa la prezenta directivă.
Articolul 2
(1) De la 1 octombrie 1983, nici un stat membru nu poate:
-
refuza, pentru un tip de tractor, acordarea omologării CEE, eliberarea documentului prevăzut la articolul 10 alineatul (1) ultima liniuță din Directiva 74/150/CEE sau acordarea omologării naționale ori
-
interzice darea în folosință a tractoarelor
în cazul în care scaunul pentru conducător montat pe acest tip de tractor sau tractoare este în conformitate cu dispozițiile prezentei directive.
(2) De la 1 octombrie 1984, statele membre:
-
nu mai pot elibera documentul prevăzut la articolul 10 alineatul (1) ultima liniuță din Directiva 74/150/CEE pentru un tip de tractor al cărui scaun pentru conducător nu este în conformitate cu dispozițiile prezentei directive;
-
pot refuza acordarea omologării naționale pentru un tip de tractor al cărui scaun pentru conducător nu este în conformitate cu dispozițiile prezentei directive.
Articolul 3
Statele membre adoptă dispozițiile necesare pentru a se conforma prezentei directive până la 30 septembrie 1983. Statele membre informează de îndată Comisia cu privire la aceasta.
Articolul 4
Prezenta directivă se adresează statelor membre.
Adoptată la Bruxelles, 28 martie 1983.